CELEX: 62013TN0471
Language: sl
Date: 2013-08-30 00:00:00
Title: Zadeva T-471/13: Tožba, vložena 30. avgusta 2013 – Xellia Pharmaceuticals in Zoetis Products proti Komisiji

9.11.2013   
            
            
               SL
            
            
               Uradni list Evropske unije
            
            
               C 325/47
            
         Tožba, vložena 30. avgusta 2013 – Xellia Pharmaceuticals in Zoetis Products proti Komisiji
   (Zadeva T-471/13)
   2013/C 325/75
   Jezik postopka: angleščina
   
      Stranke
   
   
      Tožeči stranki: Xellia Pharmaceuticals ApS (Kopenhagen, Danska) in Zoetis Products, LLC (New Jersey, Združene države) (zastopnik: D. Hull, Solicitor)
   
      Tožena stranka: Evropska komisija
   
      Predlogi
   
   Tožeči stranki Splošnemu sodišču predlagata, naj:
   
               —
            
            
               člene 1(3), 2(3) in 3 Sklepa Komisije C(2013) 3803 final z dne 19. junija 2013 (COMP/39.229 – Lundbeck) razglasi za nične v delu, v katerem se nanašajo na tožeči stranki; ali
            
         
               —
            
            
               podredno, člen 1(3) Sklepa razglasi za delno ničnega in zniža naloženo globo; in
            
         
               —
            
            
               Komisiji naloži plačilo stroškov postopka.
            
         
      Tožbeni razlogi in bistvene trditve
   
   Tožeči stranki v utemeljitev tožbe navajata osem tožbenih razlogov.
   
               1.
            
            
               Prvi tožbeni razlog: očitna napaka pri presoji zaradi ugotovitve, da omejitve v sporazumnem dogovoru presegajo obseg patentov družbe Lundbeck.
            
         
               2.
            
            
               Drugi tožbeni razlog: napačna uporaba prava zaradi uporabe napačnega pravnega standarda za ugotovitev, ali je bila družba Alpharma potencialna konkurentka, in očitna napaka pri presoji, da je družba Alpharma bila potencialna konkurentka.
            
         
               3.
            
            
               Tretji tožbeni razlog: očitno napačna presoja zaradi ugotovitve, da sporazumni dogovor pomeni omejevanje konkurence „kot cilj“.
            
         
               4.
            
            
               Četrti tožbeni razlog: napačna uporaba prava zaradi ugotovitve omejevanja konkurence v smislu člena 101 PDEU kljub temu, da je iz samega sporazumnega dogovora razvidna izključevalnost patentov družbe Lundbeck, ki se mora s pravnega vidika domnevati za pravilno.
            
         
               5.
            
            
               Peti tožbeni razlog: kršitev pravice tožečih strank do obrambe, ker so bile prepozno obveščene o (i) obstoju preiskave in (ii) posebnih ugovorih Komisije.
            
         
               6.
            
            
               Šesti tožbeni razlog: kršitev načela prepovedi diskriminacije zaradi naslovitve Sklepa na družbo Zoetis.
            
         
               7.
            
            
               Sedmi tožbeni razlog: napačna uporaba prava pri izračunu globe, ne da bi se upoštevala omejena teža zatrjevane kršitve, in očitna napaka pri presoji zaradi odmere sorazmerno višje globe od tiste, ki je bila naložena družbi Lundbeck, in neupoštevanje pravne negotovosti, manjše resnosti kršitve in geografskega obsega.
            
         
               8.
            
            
               Osmi tožbeni razlog: očitna napaka pri presoji zaradi uporabe 10-odstotne zgornje meje za družbo A.L. Industrier, ki temelji na njenem prometu iz leta 2011, namesto da bi temeljila na bistveno višjem prometu iz leta 2012, zaradi česar sta tožeči stranki morali plačati sorazmerno večji del globe.